27.02.2022 lõppesid seenior- ja veteransportlaste Euroopa sise meistrivõistlused kergejõustikus, mis toimusid sedakorda Portugalis Bragas, Portugali suuruselt viiendas linnas, linnas, mis tänaseni on Portugali peapiiskopi peatuspaigaks, asudes looduslikult imekaunis paigas Põhja-Portugali Cávado orus. Braga, see on ajaloohõnguline ja kahte ülikooli omav Tartust elanike arvu poolest pisut suurem, igati kena ja armas linnake. Braga on väga kirev ja üsna elav linn, mis on üks riigi vanimaid ja samal ajal täis selle ülikoolides õppivaid noori, samas olles üks Portugali kaunimaid linnu, millel on rida muljetavaldavaid barokkmälestisi, sealhulgas asub siin üks tuntumaid paiku, pühakoda Bom Jeesus. Lisaks nende imekaunite vaadetega paikade külastamisele sportimisest vabal ajal, põrkasime me ootamatult silmitsi ka Eesti Vabariigi sünnipäeva hommikul tõsiasjaga, et on alanud sõda Venemaa ja ennast kaitsva Ukraina vahel. Vaatamata Covidile ja sõjale õnnestus võistlus siiski edukalt algusest lõpuni korraldada. 28.02 valiti EMA-le ka uus juhtkond. Uueks presidendiks sai omaaegne nimekas kuulitõukaja [Valentina Fedjuschina](https://www.facebook.com/valentina.fedjuschina?__cft__%5b0%5d=AZXzEtRoYRacdE_xoq0QChH8ewBdip82XQNfl1qpyZoVyDZRVSBtqwUMt-1hD39pChKbQXeO40r7kUSA5pbxwbjuBBj7dVatijQSrkMiEfPUIDy1bEBik38CBRGOqHpGamE&__tn__=-%5dK-R) (1996 aasta Euroopa sisemeistrivõistluste pronksmedali võitja). Palju jõudu ja edu ka minu poolt talle uueks EMA (European Master Athletics) presidendiks valimise puhul. Täna elab ja töötab Valentina Portugalis.

Selles linnas pidanuks toimuma juba tunamullu (2020) needsamad võistlused, kuid siis astus otsustavalt vahele Covidi tulek, mis asus meie igapäevast elu ja tegemisi oluliselt mõjutama. Toona registreeris Eestist ennast võistlustele 27 sportlast, nende hulga 6 Keveklast – Klaarika Eksi, Priit Jõgi, Andrus Mutli, Ülo Randaru, Juhan Tennasilm ja Erge Viiklaid. Sedakorda õnnestuski meil kõigil ka peatselt kahe aastaseks saava Covidiga tema poolt kehtestatud tingimustest tulenevalt, kõigele vaatamata ka see üks väga oodatud ja igatsetud vanemaealiste omavaheline mõõduvõtmine ja jõukatsumine ilma suuremate kadudeta maha pidada. Toona registreerinutele lisandusid nüüd veel Artur Saar, Ilmar Tagel ja Leili Teeväli. Viimasel hetkel tabanud haiguse tagajärjel jäi võistlustele sõitmata Juhan Tennasilmal, maailma hooaja edetabelijuhil M80 klassis nii kaugushüppes kui kolmikus. Soovime Juhanile haiguse kiiret seljatamist ning ehk juba 12.03 on Juhan taas stardis, sedakorda Tartus toimuvatel Eesti sise meistrivõistlustel veteranidele kergejõustikus.

Lühikese aja jooksul detsember-jaanuar ajavahemikus õnnestus osalemissoovi avaldanud sportlaste arvu korraldajatel suurendada 500-lt 2400-le. Kuna osavõtt kuulutati nn lahtiseks, siis soovi avaldasid osalemiseks kokku 43 riigi esindajad. Eksootilisemad neist Barbados, Trinidad Tobago, Panama ja Hong-Kong. Samuti pistsid oma nina Euroopa tegemistesse Kanada, Ameerika Ühendriikide kui ka Kasahstani üksikud esindajad. Suurimad delegatsioonid olid välja pannud Hispaania ja Portugal, kahe peale ligi tuhat sportlast. Seega võiks neid võistlusi ka Hispaania ja Portugali lahtisteks meistrivõistlusteks hellitavalt kutsuda. Paraku võidetud medalite tabel näitas selgelt ka teiste riikide soovi otsustavalt sekkuda Hispaania ja Portugali vahelisse maavõistlusesse võidetud medalite arvestuses

Meie oma armas pisike Eesti oli sellel võistlusel esindatud 24 tubli sportlasega. Tartu KEVEK oli lõpuks esindatud 8 sportlasega – Klaarika Eksi, Erge Viiklaid, Leili Teeväli, Ilmar Tagel, Andrus Mutli, Ülo Randaru, Priit Jõgi ja Artur Saar.

Suurimad medali šansid olid vaieldamatult 2021 aasta Eesti parimal seeniorsportlasel Juhan Tennasilmal, kes pidanuks asuma võistlustulle neljal alal – kolmikhüppes, kauguses, 60 meetri ja 200 meetri jooksus. Paraku ei lähe alati nii nagu plaanitud. Sedakorda tuli Juhanil haiguse tõttu koju jääda.

Ilmaprognoos lubas veebruari viimaseks nädalaks Bragas päikest ja +17 kraadi kui mitte enamgi. Ja nii ka läks. Terve nädal täis päikest ja õhutemperatuur küündis soojematel päevadel isegi 25 kraadini keskpäeval.

Parafraseerides Berhard Shaw üht mängimist puudutavat mõttetera, võiks sissejuhatuse lõpetadagi järgmiste sõnadega:

Me ei lõpeta jooksmist, hüppamist, tõukamist, viskamist, heitmist mitte sellepärast, et me jääme vanemaks vaid me jääme vanaks just sellepärast, et me lõpetamegi jooksmise, hüppamise, tõukamise, viskamise, heitmise."

Medaliarvestus riikide lõikes võidetud medalite alusel:

|  |  |  |  |  |  |
| --- | --- | --- | --- | --- | --- |
| Koht | Riik | Kokku | Kuld | Hõbe | Pronks |
| 1 | Hispaania | 261 | 94 | 95 | 72 |
| 2 | Saksamaa | 153 | 64 | 46 | 43 |
| 3 | Prantsusmaa | 136 | 48 | 43 | 45 |
| 4 | Portugal | 119 | 48 | 35 | 36 |
| 5 | Suurbritannia | 96 | 43 | 31 | 22 |
| 6 | Itaalia | 75 | 29 | 27 | 19 |
| 7 | Iirimaa | 60 | 24 | 18 | 18 |
| 8 | Rootsi | 41 | 18 | 13 | 10 |
| 9 | Tšehhi | 40 | 9 | 18 | 13 |
| 10 | Poola | 37 | 13 | 7 | 17 |
| 11 | Soome | 33 | 6 | 14 | 13 |
| 12 | Taani | 28 | 12 | 8 | 8 |
| **13** | **Eesti** | **27** | **5** | **9** | **13** |
| 14 | Holland | 25 | 13 | 5 | 7 |
| 15 | Austria | 23 | 5 | 5 | 13 |
| 16 | Ukraina | 16 | 5 | 3 | 8 |
| 17 | Leedu | 15 | 7 | 6 | 2 |
| 18 | Sloveenia | 14 | 4 | 8 | 2 |
| 19 | Ungari | 12 | 3 | 5 | 4 |
| 20 | Läti | 11 | 3 | 6 | 2 |
| 21 | Belgia | 9 | 3 | 4 | 2 |
| 22 | Rumeenia | 7 | 0 | 3 | 4 |
| 23 | Norra | 6 | 3 | 2 | 1 |
| 24 | Kreeka | 4 | 0 | 3 | 1 |
| 25 | Türgi | 4 | 0 | 2 | 2 |
| 26 | Venemaa | 3 | 0 | 3 | 0 |
| 27 | Malta | 3 | 1 | 2 | 0 |
| 28 | Slovakkia | 3 | 1 | 1 | 1 |
| 29 | Šveits | 2 | 1 | 1 | 0 |
| 29 | Luksemburg | 2 | 1 | 1 | 0 |
| 31 | Monaco | 1 | 0 | 0 | 1 |
| 31 | Serbia | 1 | 0 | 0 | 1 |
| 31 | Island | 1 | 0 | 0 | 1 |
| 34 | Iisrael | 1 | 1 | 0 | 0 |
| 35 | Horvaatia | 1 | 0 | 1 | 0 |

Nagu tabelist nähtub siis Eestit esindanud 24 sportlast tõid kamba peale koju tervelt 27 medalit. Nendest Tartu Kevek-i esindajad omakorda 10 medalit. Kohe avapäeval võitis Ilmar Tagel Eestile esimese medali, hõbeda 8 km krossi jooksus. Ilmarile oli see teiseks kergejõustiku tiitlivõistluseks üldse. Esmakordselt võistles ta 2012 aastal, startides MM-l Jyväskyläs aprillis joostes sügavas lumes 8km krossi ning jooksis veel 21,1 km ümber järve ka poolmaratoni. Tollal oli Ilmar enda sõnul trenniga enne võistlusi pirnlihasele veidi liiga teinud ja medalile toona veel ei õnnestunud tal tulla. Edaspidi keskenduski Ilmar pisut teistel radadele, ka triatloni harrastamisele, milles ta võitnud tänaseks ka tiitlivõistlustel mitmeid medaleidki. Ilmar on tulnud talitriatlonil kuld ja hõbe medalile, 2016 a. EM-i hõbe M70 klassis ja 2017 a. M75 vanuseklassis kuld ning pronks olümpiadistantsil M75 vanuseklassis (suvine ala ja võistlus toimus Tartus). Samas pikka aega vanuse klassiti püsinud Eesti MV-tel esikolmikus, Balti meistrivõistluste oma vanuseklassis teine ja duatlonis esimene, samuti tulnud korra isegi Läti meistriks. Sedakorda osutus Ilmar aga Kevek-i parimaks kergejõustiklaseks võidetud medalite koguarvu poolest. Lõpuks võitis Ilmar kokku neli medalit, hõbedale lisaks veel kolm pronksi, vastavalt siis 800m, 1500m ja 3000m jooksus. Veel osales Ilmar 400m jooksus jäädes seal neljandaks. Palju jõudu sulle Tampere MM-iks ettevalmistuses ning edu! Oled meie tõeline Raudmees! Ära trenniga endale liiga tee!

Ja nüüd pisut Eesti veteranide kergejõustiku 2020 ja 2021 aastal kõige mitmekülgsema sportlase karika võitnud Andrus Mutli tegemistest. Sedakorda registreeris Andrus ennast Bragas tervelt seitsmele alale. Kohapeal keskendus ta aga kahele neist. Ja tegi seda edukalt.

Andrus alustas veteranide tiitlivõistlustel käimisega 2014 Türgis, Izmiris. Peale seda on ta ikka püüdnud jõudumööda kõigil EM-idel ja MM-idel ka käia kohal, vigastuse tõttu tuli vahele jätta Lyon, Ancona ja Malaga. 400m jooksudes oli Andrus kõikjal finaali saanud v.a Veneetsias, kuhu Andrus läks juba kodus saadud kerge vigastusega. Senised Andruse parimad tulemused olid viies ja kuues koht. Märkimisväärseim Torun 2019 sise MM-il 400m 5. koht ja 5- võistluses 6. koht ja seda M45 klassis võisteldes olles ise juba 49 aastane. Ja nüüd sel aastal juba 53 aastaseks saav Andrus näitas tõelise spordimehe sisu ja sitkust. Kõigepealt võites kergelt oma 400m eeljooksu ajaga 57,79, sama päeva õhtul joostud poolfinaalis jäädes teiseks hilisema hõbeda võitja Patrick Corcorani järel, ajad vastavalt 55,39 ja 55,79. Ning finaalis, milles M50 400m maailmarekordi omanik Juan Luis Lopez Anaya ja jooksu hilisem võitja näitas kõigi aegade teist aega jäädes vaid ühe tuhandikuga alla enda M50 vanuseklassi 400m sisemaailmarekordile. Võitja aeg 51,45. Andrus võitles vapralt lõpuni vaatamata jooksu ülikiirele esimesele 200 meetrile ( alla 25 sekundi), möödudes jõuga kohalikust sportlasest viimases kurvis, jah kurvis mitte lõpusirgel. Andruse aeg oli seniste jooksude parim 55,72 ja vahe neljanda mehega jooksu lõpuks juba 1,4 sekundit. Andruse emotsioon pärast jooksu kõigile sõpradele minu ajajoonel FB-i postitusena ka vaadata. Väga võimas emotsioon kogu Eesti delegatsioonile ja meile kes me seal vahetult kaasa elasime. Braga EM oli saanud imelise sissejuhatuse. Teise medali võitis Andrus 5-võistluses, kus samuti käis võitlus ja võistlus viimase ala viimaste meetriteni. Andrus oli enne viimast ala neljandal positsioonil ja ennekõike jälgis kolmanda koha meest portugallast Luis Martins Inocensio-t ja viiendal kohal olevat hispaanlast Victor M. Sarmiento Ballester-it kuna punktivahed olid väga pisikesed. Selle esialgu taktikajooksuks kujunenud 1000m jooksu võitiski Andrus sellise võimsa ajaga nagu 3.02,77 ja taas õnnestus Andrusel tõusta poodiumile. Kaotus hõbemedali võitjaga jäi imeväike. Tõenäoliselt jäi see kaugushüppe liivakasti, kus Andrus ennast täiel määral realiseerida tulemusega 5.30 ei suutnud. Igatahes suur töö sai väärilise tasu ja nüüd ainult edasi uute võitude ja õnnestumiste suunas. Kaks esimest tiitlivõistluste medalit oli kahtlemata suur õnnestumine.

Teine Kevek-i raudvara, meie tubli maratoonar Leili Teeväli, kes tänase seisuga on oma spordiaastate jooksul läbinud tervelt 383 täispikka maratoni võitis Eestile, Kevekile ja iseendale samuti kaks pronksikarva medalit. Esimene medal tuli Leilile 400m jooksus, kus veel lõpusirge alguses hoidis Leili kindlalt kinni teisest kohast aga nagu jooksudes ikka, jooks lõppeb alles siis kui finišijoon on ületatud. Austerlanna Eva Fürlinger oli sedakorda oma jõuvarusid ka lõpuspurdi tarvis suutnud paremini hoida. Teise pronksmedali võitis Leili 1500m jooksus. Lisaks kahele pronksile jäi Leilile veel ka kaks neljandat kohta, esimesel päeval joostud 8 km krossis ja 800m jooksus. Samuti ka kaks võistluse pooleli jätmist. Ühes enda otsusel, teises kohtunike sekkumisel. Paganama kahju oli 3000m käimisest, kus kuldmedal Leilile suhteliselt käeulatuses. Paraku mõned nüansid jäid enne jooksu siiski arvestamata ning kuna suhtlus Leili ja kohtunike vahel takerdus keeleprobleemide taha, siis raske südamega tuli Leilil see võistlus pooleli jätta. Teine katkestamine tuli juba tervislikest probleemidest johtuvalt. Lihtsalt tekkis õhupuudus ja kogu lugu. Õnnestunuks jooks lõpuni joosta tulnuks siitki vähemasti pronksmedal.

Ja nüüd kahest noorsportlastest, N45 ja M60 vanuseklassides omi esimesi starte tiitlivõistlustel tegevatest Klaarika Eksist ja Ülo Randarust. Meid seob ühine veteranspordiga alustamise algus aasta 2017. Esmakordselt võistlesime me koos Jõulumäel, kus toimusid ESL 50. Spordimängud. Klaarikal õnnestus juba toona olla kõige edukam Keveklane nendel mängudel, võites kokku kaks kulda (1000m jooksus ja kaugushüppes), hõbeda 100m jooksus ja pronksi kuulitõukes. Minu kontosse jäid toona kaks hõbedat (100 m jooksus ja kauguses). Bragas oli Klaarika registreerinud ennast 400m ja 200m jooksudesse. Suhteliselt kergelt võitis Klaarika enda 400m eeljooksu ajaga 1.02,55, mis oli ka parim aeg 10ne eeljooksudes osalenud jooksjate arvestuses. Finaaljooks kulges rootslanna kindla dikteerimise taktikepi järgi kuni lõpusirge alguseni, siis tundus, et Klaarikal õnnestub võtta kõik, mis üldse võtta annab. Möödunud rootslannast jäi finišijooneni vaid veidi minna. Paraku õnnestus selles lõpuheitluse tohuvabohus hispaanlannal võita ajaga 1.01,16. Klaarika, kelle finaali lõpuaeg tähistab uut Eesti N45 klassi rekordit 1.01,27 tuli leppida seekord hõbemedaliga. Olgu märgitud, et pikalt juhtinud rootslanna Jenny Åkervall ja itaallanna Emanuela Baggiolini lõpuaeg jäi samuti sama sekundi sisse, vastavalt siis 1.01,82 ja 1.01,85. Tõeline thriller.

Oma valitud teisel alal 200m jooksus jäi Klaarika oma eeljooksus teiseks ajaga 27,98, poolfinaalis samuti teine ajaga 28,07 ja finaalis tuli juba tunnistada vastaste paremust. Klaarika aeg 28,14 ja kuues koht. Võitja rootslanna Helen Hermundstad aeg sedavõrd võimas nagu 25,73. 400m pronks Jenny Åkervall sai 200m jooksus samuti pronksi ajaga 27,29.

Ja nüüd veidi minust. Nii nagu Andruski eespool viitas, käivad vigastused ja õnnestumised tihti erinevat sammu. Nii tundus mullegi, et nendel võistlustel jääb mulle vaid valu kannatamine ja pisut ka osalemisrõõmu. Olin võistlustele ennast registreerinud nii 400m, 60m kui ka 200m jooksudes. Kohe teise päeva hommikul tuli starti minna 400m jooksus. Üritasin joosta nii sirge ja kerge jalaga kui vähegi võimalik, keskendudes peaasjalikult jooksuraja tundmaõppimisele. Paraku osutus jooks valulisemaks kui arvata osanuks. Ei kiirendust, ei parema jala põlvetõstet, ei pöia ette viimist. Niiviisi rahulikult „sörkides“ lõpuks saadud aeg 1.01,78 osutus 18ne eeljooksudes jooksnud sportlaste hulgas kaheksandaks. Finaali pääsust jäi mind lahutama oma pool sekundit. Jooksu ajal sai mulle selgeks, et medaliheitlusesse sellises seisundis mul asja pole. Kurb aga karm. Tuli hakata mõtlema järgmiste jooksude peale.

Järgmise päeva õhtuses 60m eeljooksus õnnestus ilma tugeva stardita võita oma eeljooks oma tavapärase ajaga 8,25, millega jagasime eeljooksu aegade arvestuses Valery Zhumadiloviga 7.-8. kohta. Poolfinaalid järgmisel päeval. Jooksukoosseis vägagi intrigeeriv. Paraku õnnestus jooksustart alles neljandal katsel. Videost vaadatuna oli selge, et ilma terava stardita pole võimalik taaskord medaliheitlusesse sekkuda. Kaotasin teistele stardiga liiga palju. Parandasin küll veidi eeljooksus näidatud aega, aga finaalist jäi mul ikkagi 0,05 sekundit vajaka. Mis aga hinge ja meelt soojendas oli see, et sain kõrvuti startida sellise suurepärase sportlasega nagu seda on Andreas Berger, mees kes oma spordikarjääri jooksul on edestanud 100m jooksus Carl Lewist ennast ning kelle nimel siiani Austria 100m rekord aastast 1988 10,15. Lõppkokkuvõttes tuli nentida, et vahetult enne võistlusi saadud tagareie rebestus siin Bragas kõrgetele kohtadele sihtida ei võimalda. Nüüd jäi ainult teiste osalemisel finaaljooksu õhtul vaadata ja keskenduda juba järgmise päeva 200m eeljooksuks. Minu koht 60m jooksus 9. koha jagamine hea sõbraga Saksamaalt, õhuväekindrali Thorsten Poschwattaga. Lubasime teineteisele kindlasti Tamperes kohal olla. Ja tervetena.

60m 2. poolfinaali ajad:

|  |  |  |  |  |  |
| --- | --- | --- | --- | --- | --- |
| 1 | 886 | Paul Guest | GBR | ND | 08.03 (Q) |
| 2 | 191 | Andreas Berger | AUT | ND | 08.05 (Q) |
| 3 | 2221 | Michael Vassiliou | GBR | ND | 08.17 (Q) |
| 4 | 2332 | Valery Zhumadilov | KAZ | ND | 08.19 (q) |
| 5 | 1743 | Ülo Randaru | EST | ND | 08.23 |
| 6 | 760 | Renato Gallo | ITA | ND | 08.48 |
| 7 | 1843 | Antonio Rodríguez Sanchidrián | ESP | ND | 08.50 |
| DNS | 64 | Fernando Antonaci | ITA | ND | x |

Ja nüüd juba 200m jooksudest. Kokku viis eeljooksu, igas 6 osavõtjat. Kuna enamike jooksjatega oli juba varasemalt tuttavaks saadud, siis leppisime neljandas jooksus 6.rajal jooksnud Michael Vassilioga kokku, et rihime nii 27 sekundi kanti omad jooksuajad. Minul 5.rada. Jooks kulgeski vastavalt plaanile, kuni tagakurvis otsustasin veidi kodus lihvitud kurvitehnikat veidi testida. Tulemusena möödusin kergelt Mike´ist, kes jällegi omakorda pisut seepeale jooksutempot muutis, Mike aeg 26,19 üldse eeljooksude parim. Minu aeg 26,38 oli uus Eesti M60 klassi rekord. Ei osanud sellest esiotsa miskit järeldada. Tuli hakata mõtlema järgmise päeva poolfinaalile. Startida tuli kohe esimeses jooksus ja 6. rajal. Seega ainus taktika anna tuld ja seda kuni finišijoon ületatud. Peakonkurentideks seekord 60m võitja Charly Perochon Prantsusmaalt, hispaanlased Rafael De La Rubia ja Roberto Aguirrebengoa ning mu hea sõber Peter Ilo Suurbitanniast. Paraku läks nii, kuidas poleks kõige roosamaski unistustes loota osanud. Kedagi terve jooksu aja nägemata võitsin kindlalt selle poolfinaali ajaga 26,08, mis jäigi poolfinaalide kolmandaks ajaks.

Jooksu lõpuprotokoll nägi välja järgmine:

|  |  |  |  |  |  |
| --- | --- | --- | --- | --- | --- |
| 1 | 1743 | Ülo Randaru | EST | ND | 26.08 (Q) |
| 2 | 1644 | Charly Perochon | FRA | ND | 26.33 (q) |
| 3 | 504 | Rafael De La Rubia | ESP | ND | 26.66 |
| 4 | 1015 | Peter Ilo | GBR | ND | 27.09 |
| 5 | 22 | Roberto Aguirrebengoa | ESP | ND | 27.45 |
| 6 | 833 | Ramón Goikoetxea | ESP | ND | 28.37 |

Ja minul olid nüüd täitunud kõik soovid. Soovisin enne võistlust veel tervena olles, et vähemasti ühel alal soovin jõuda finaali. 60m jäi 0,05 sekundit vajaka. Ja nüüd 200m jooksus kolmas aeg ja järjekordne Eesti rekordi parandamine. Finaali läksin lihtsalt jooksma. Minule kiirematest jäänud 4. rada ei võimaldanud küll kurvist väljudes sellist kiirendust saada aga võimaldas ühtlaselt joosta. Paraku juba jooksu taga kurvis oli selge, et seni ennast varju hoidnud itaallasel Maurizio Ceolal on kõigi jaoks varuks väike üllatus. Selle väga dramaatilise jooksu lõpp oli kõike muud kui võinuks loota. Jooksu võitis algusest peale jooksu juhtinud Paul Guest, kes jooksis kuuendal rajal. 400m euroopa meister Michael Vassiliou üritas küll minna kaasa Pauli poolt pakutud tempoga, kuid kangestus lõpusirgel. Viimaseks piisaks sai itaallase maruline lõpukiirendus ja mõned meetrid enne finišijoont Mike kukkus ja seoses sellega kukkus mulle kaela pronksmedal. Rõõmustada võis vaid aja üle, 26,05 tähistab nüüdsest uut Eesti rekordit M60 klassis 200m distantsil.

200m lõpuprotokoll:

|  |  |  |  |  |  |
| --- | --- | --- | --- | --- | --- |
| 1 | 886 | Paul Guest | GBR | ND | 25.64 |
| 2 | 374 | Maurizio Ceola | ITA | ND | 25.84 |
| 3 | 1743 | Ülo Randaru | EST | ND | 26.05 |
| 4 | 1644 | Charly Perochon | FRA | ND | 26.44 |
| 5 | 2332 | Valery Zhumadilov | KAZ | ND | 26.62 |
| 6 | 2221 | Michael Vassiliou | GBR | ND | 31.78 |

Mike ja tema kamraadid võitsid järgmisel päeval M60 klassis 4x200m teatejooksus kullad ajaga 1.45, 67 edestades hõbeda võitnud Hispaaniat rohkem kui sekundiga. Eile toimunud Suurbritannia sisemeistrivõistlustel võitis Michael Vassiliou kulla 200m jooksus ajaga 26,32. Euroopa meister paraku ei osalenud, kuna jäi koroonasse nagu ka Euroopa hõbe Maurizio Ceola. Ütleme siis nõnda, et ütlus veni, vidi, vici! seekord toimis.

Rääkimata on veel jäänud Erge Viiklaidi, Priit Jõgi ja Artur Saare lood.

Erge oli väga tubli kohe esimesel alal 400m jooksus, kus ta kergelt pääses finaali näidates päeva 5. aega 1.08,38 ja mis on selle hooaja Erge parim aeg 400m jooksus, parim ka kui mullused 400m ajad. Finaalis näidati siin Bragas aga N50 klassis selliseid jooksuaegu, milliseid ka Klaarika enda jooksus ei näinud. Lõpuprotokoll räägib enda eest:

|  |  |  |  |  |  |
| --- | --- | --- | --- | --- | --- |
| 1 | 2307 | Sharon Wilkinson | GBR | ND | 60.11 |
| 2 | 412 | Esther Colás | ESP | ND | 60.52 |
| 3 | 852 | Mireia Gorju Solsona | ESP | ND | 60.58 |
| 4 | 1724 | Carmen Pérez Muñoz | ESP | ND | 63.44 |
| 5 | 2253 | Erge Viiklaid | EST | ND | 68.44 |
| 6 | 1576 | Paola Paolicchi | ITA | ND | 69.01 |

Sharon Wilkinsoni aeg 1.00,11 tähistab minu andmetel uut sisevõistluste maailmarekordit N50 klassis. Erge aeg 1.08,44 on tubli tulemus, kuna joosta tuli esimesel rajal ja eesmärgiks sai seatud mööduda teisel rajal jooksnud itaallannast Paola Paolicchi. See ka õnnestus. Veel startis Erge Bragas 200m jooksudes. Eeljooksus sai seatud eesmärgiks üritada poolfinaali pääsu. See ka õnnestus joostes aja 30,45, mis samuti selle hooaja parim aeg ning nelja jooksu ja 22 startinud sportlase arvestuses 11. aeg. Et Erge tõeline võitleja on, seda teadsin ma juba ammu-ammu. Ta on sportlane, kes suudab alati, eriti tiitlivõistlustel endast anda absoluutselt kõik. Poolfinaalis tuli Ergel joosta taas esimesel rajal ja sedakorda ilma stardipakkudeta, kuna soe ilm ja päevitamine paljal maapinnal oli teinud oma töö. Selg oli saanud külma. Vaatamata sellele võitles Erge lõpuni ning aeg 30,92 igati ok. Tasuks 12. koht. Võistlus läks igati korda. Nagu ka reis tervikuna.

Priit Jõgi tegi Bragas kaasa kolmel alal – kuulis tulemusega 9.38 11. koht 14-ne võistleja hulgas, kettas tulemusega 31.34 samuti 11.koht 17-ne võistleja hulga ning 5-võistluses 20.koht. Millise punktisummaga seda tuleb küsida Enno käest. Tema teab!

Ja viimaseks meie uus Keveki kamraad Artur Saar, kes tuli kohale teistest hiljem, võistles odaviskes ja debüüt lõppes 5. koha ja 41.49. Siit on kuhu suveks edasi minna, sest palju Arturi konkurendid saavad vähemasti 300 päeva õues rahulikult oda visata.

|  |  |  |  |  |  |  |  |  |  |  |  |
| --- | --- | --- | --- | --- | --- | --- | --- | --- | --- | --- | --- |
| 1 | 166 | Federico Battistutta | ITA | VET 55 | 52.40 | 40.02 | 43.22 | X | 49.37 | 48.94 | 52.40 |
| 2 | 1285 | Bjørn Malskær | DNK | VET 55 | 48.49 | 46.99 | 46.89 | 48.49 | 46.96 | 41.96 | 37.47 |
| 3 | 867 | Emmanuel Greber | FRA | VET 55 | 46.12 | 46.12 | 43.04 | 45.83 | X | X | 42.81 |
| 4 | 1278 | Rysardas Malachovskis | LTU | VET 55 | 42.16 | X | 33.82 | 40.71 | 42.16 | X | X |
| 5 | 1875 | Artur Saar | EST | VET 55 | 41.49 | 38.99 | 41.12 | 41.27 | 41.49 | 39.96 | X |
| 6 | 2264 | Javier Viteri Fernández | ESP | VET 55 | 40.67 | 40.67 | X | 39.26 | 39.36 | X | - |

Citius!Altius!Fortius!